Patirties taškai

Patirties taškai () vaidmenų žaidimuose simbolizuoja veikėjo tobulėjimą. Jie skiriami veikėjui už nugalėtus oponentus, atliktas užduotis, gerai suvaidintą personažą ir kitką.

Stalo vaidmenų žaidimuose veikėjui skiriamų patirties taškų kiekis apsprendžiamas įvairiai, priklausomai nuo konkrečios sistemos taisyklių. Galimi variantai:
 Žaidimo sesijos pabaigoje kažkokį jų kiekį savo nuožiūra paskiria Žaidimo Meistras, atsižvelgęs į veikėjo progresą, žaidėjo vaidybą bei kitus faktorius.
 Veikėjas nustatytą taškų sumą gauna po kiekvieno svarbesnio atlikto veiksmo – užmušus priešą, radus lobį ir panašiai.

Pirmosios vaidmenų žaidimų sistemos (Dungeons and Dragons, RIFTS ir kitos) buvo paremtos veikėjų lygiais, kurie simbolizavo bendrą veikėjo sugebėjimų lygį. Surinkęs tam tikrą patirties taškų kiekį, veikėjas pasiekdavo aukštesnį lygį. Jo statistikos ir sugebėjimai pagerėdavo, jis galėdavo gauti naujų sugebėjimų. Veikėjų lygių principas dažniausiai naudojamas ir kompiuteriniuose vaidmenų žaidimuose.

Kai kuriose vėliau sukurtose sistemose (GURPS, Unknown armies ir kitose) buvo atsisakyta veikėjo lygių ir leidžiama už sukauptus patirties taškus gerinti bet kurią statistiką, sugebėjimą ar kitką. Kiek taškų reikia surinkti norint pagerinti statistiką ar sugebėjimą yra nurodoma taisyklių knygoje.

Kategorija:Vaidmenų žaidimų terminologija
Kategorija:Kompiuterinių žaidimų terminologija